

**R E P U B L I K A H R V A T S K A NACRT**

**VARAŽDINSKA ŽUPANIJA**

**UPRAVNI ODJEL ZA PROSTORNO UREĐENJE,**

**GRADITELJSTVO I ZAŠTITU OKOLIŠA**

KLASA: 351-01/19-01/6

URBROJ: 2186/1-06-20-4

Varaždin, 14.10.2020.

**PROGRAM ZAŠTITE ZRAKA VARAŽDINSKE ŽUPANIJE**

**ZA RAZDOBLJE OD 2020. DO 2025. GODINE**

**Nacrt Programa za internetsko savjetovanje sa zainteresiranom javnošću**

**1. UVOD**

Sukladno obavezi prema članku 13. Zakona o zaštiti zraka (Narodne novine broj 127/19) predstavničko tijelo Županije donosi županijski program zaštite zraka.

Zakon o zaštiti okoliša navodi zrak kao jednu od sastavnica okoliša koja mora biti zaštićena od onečišćenja pojedinačno i s ostalim sastavnicama okoliša. Zaštita zraka obuhvaća mjere zaštite zraka, poboljšanje i očuvanje kvalitete zraka te sprječavanje i smanjivanje onečišćavanja koja utječu na oštećivanje ozonskog sloja i promjenu klime.

Zakon o zaštiti zraka navodi da učinkovitost zaštite i poboljšanja kvalitete zraka osigurava država te je Vlada RH donijela:

* Izvješće o stanju kakvoće zraka na području Republike Hrvatske od 2008. do 2011. godine (Narodne novine broj 95/13) i
* Plan zaštite zraka, ozonskog sloja i ublažavanja klimatskih promjena u Republici Hrvatskoj za razdoblje od 2013. do 2017. godine (Narodne novine broj 139/13; nastavno: Državni Plan zaštite zraka).

Ti su dokumenti osnova za izradu dokumenata zaštite zraka na županijskoj razini čija je obveza propisana člancima 12. i 13. Zakona o zaštiti zraka. Županija je ispunila zakonske obveze i do sada donijela slijedeće dokumente:

* Program zaštite i poboljšanja kakvoće zraka u Varaždinskoj županiji za razdoblje od 2010. do 2013. godine (Službeni vjesnik Varaždinske županije broj 48/09),
* Izvješće o realizaciji Programa zaštite i poboljšanja kakvoće zraka u Varaždinskoj županiji za razdoblje od 2010. do 2013. godine (Službeni vjesnik Varaždinske županije broj 50/14),
* Program zaštite zraka, ozonskog sloja, ublažavanja klimatskih promjena i prilagodbe klimatskim promjenama Varaždinske županije za razdoblje od 2015. do 2019. godine (Službeni vjesnik Varaždinske županije broj 54/14) i
* Izvješće o provedbi Program zaštite zraka, ozonskog sloja, ublažavanja klimatskih promjena i prilagodbe klimatskim promjenama Varaždinske županije za razdoblje od 2015. do 2019. godine (Službeni vjesnik Varaždinske županije broj 65/20).

Iz navedenog je razvidno da sada slijedi izrada programa zaštite zraka za naredno razdoblje. Program je izrađen u Upravnom odjelu za prostorno uređenje, graditeljstvo i zaštitu okoliša. Sukladno članku 13. stavku 3. Zakona Program se objavljuje u službenom glasilu Županije. Svrha Programa je određivanje prioritetnih ciljeva zaštite i poboljšanja kvalitete zraka, a vezano na lokalne posebnosti i obilježja područja Županije. Program sadrži poglavlja prema članku 13. Zakona o zaštiti zraka odnosno slijedeće najznačajnije cjeline sukladno Državnom Planu zaštite zraka:

* ocjena stanja kvalitete zraka,
* mjere i aktivnosti za smanjivanje onečišćenja i očuvanje kvalitete zraka,
* rokovi, obveznici i sredstva za ostvarivanja mjera.

Sukladno članku 15. Zakona o zaštiti zraka i članku 3. Uredbe o informiranju i sudjelovanju javnosti i zainteresirane javnosti u pitanjima zaštite okoliša (Narodne novine broj 64/08) nacrt ovog Programa javno se objavljuje na internetskim stranicama Varaždinske županije na rok od 30 dana, a u razdoblju od 15.10. do 15.11. 2020. godine radi pribavljanja mišljenja, prijedloga i primjedbi javnosti. Na taj način javnost i zainteresirana javnost ima mogućnost na Nacrt Programa dati mišljenja, primjedbe i prijedloge.

**2. OCJENA STANJA KVALITETE ZRAKA U VARAŽDINSKOJ ŽUPANIJI**

*Izvješćem o provedbi Program zaštite zraka, ozonskog sloja, ublažavanja klimatskih promjena i prilagodbe klimatskim promjenama Varaždinske županije za razdoblje od 2015. do 2019. godine* (Službeni vjesnik Varaždinske županije broj 65/20) utvrđeno je stanje kvalitete zraka u navedenom razdoblju.

Prema rezultatima svih dosadašnjih mjerenja emisija u zrak može se konstatirati da je načelno i općenito kvaliteta zraka u Varaždinskoj županiji zadovoljavajuća bez većih onečišćenja što je rezultat nepostojanja teške industrije i velikih postrojenja koja vrše najveća onečišćenja zraka. Na području Županije ne postoje značajniji stacionarni izvori onečišćenja zrakakoji bi svojom djelatnošću uzrokovali prekomjerna onečišćenja osim u gradovima. Gradovi Varaždin, Ludbreg, Varaždinske Toplice, Novi Marof, Ivanec i Lepoglava su mjesta s najvećom gustoćom izvora emisija onečišćujućih tvari iz prometa, industrije i ložišta. Gradovi su ujedno područja s najvećim stupnjem urbanizacije i najvećom gustoćom naseljenosti gdje je stanovništvo najviše izloženo onečišćenjima.

Preostali dio Županije može se smatrati ruralnim područjem s velikim udjelom šumskih i poljoprivrednih površina gdje je kvaliteta zraka zadovoljavajuća i uglavnom nije ugrožena osim točkastih izvora onečišćenja. Točkasta onečišćenja pojedinih tvrtki specifična su za grad Varaždin koji se zbog veličine smatra i kolektivnim onečišćivačem pri čemu promet ima značajni udio u onečišćenju zraka.

Činjenica da se Varaždinska županija na razini države nalazi u zoni I kategorije kvalitete zraka rezultat je nepostojanja onih grana gospodarstva i prerađivačke industrije koji vrše najveća onečišćenja, a što je slučaj s drugim dijelovima Hrvatske (proizvodnja električne energije i topline, termoelektrane, proizvodnja mineralnih sirovina, mineralne vune, cementa, vapna, asfalta, proizvodnja celuloze i papira, kemikalija i kemijskih proizvoda, šećerane, prerada nafte, uporaba otapala u brodogradnji, industrija metala proizvodnja hrane za životinje, tiskarska industrija, proizvodnja farmaceutskih proizvoda, distribucija fosilnih goriva, kremiranje, termička obrada otpada i sl.).

Od 2016. godine Varaždinska županija ima mjernu postaju u državnoj mreži za praćenje zraka pod nazivom Varaždin-1 (*Uredba o utvrđivanju popisa mjernih mjesta za praćenje koncentracija pojedinih onečišćujućih tvari u zraku i lokacija mjernih postaja u državnoj mreži za trajno praćenje kvalitete zraka*; Narodne novine broj 65/16).

Sukladno *Programu mjerenja razine onečišćenosti u državnoj mreži za trajno praćenje kvalitete zraka* (Narodne novine broj 73/16) na mjernoj postaji Varaždin-1 vrše se mjerenja za dušikove okside izražene kao NO2 i za prizemni ozon (O3). Navedeni plinoviti sastojci i fizikalno stanje zraka mjeri se putem automatskog analizatora kontinuirano s gustoćom mjerenja svakog sata po 10 minuta. Međutim, mjerenje lebdećih čestica PM10 se ne vrši iako su zbirni rezultati svih pojedinačnih i za različite potrebe do sada provedenih mjerenja pokazali da je na području Varaždinske županije indikativno prisutna povećana koncentracija lebdećih čestica (posljedica cestovnog prometa, malih kućnih ložišta i rada kamenoloma), a koje su također jedan od važnijih pokazatelja onečišćenja zraka.

Prema podacima iz izvješća na postaji Varaždin-1 rezultati mjerenja za dušikove okside su sukladni s ciljevima zaštite okoliša i nije prekoračena granična vrijednost. Za prizemni ozon su provedena indikativna mjerenja i rezultati su također sukladni s ciljevima zaštite okoliša odnosno nije prekoračena ciljna vrijednost. Stoga je za ta dva praćena parametra ocijenjeno da je kvaliteta zraka na postaji Varaždin-1 bila u mjerenom razdoblju I kategorije.

Temeljem svih provedenih mjerenja koncentracije NO2 u razdoblju od 2016. do 2019. godine zrak je na postaji Varaždin-1 bio I kategorije (izvor: Izvješće o praćenju kvalitete zraka na postajama Državne mreže 2016., 2017., 2018. i 2019. godine).

Prema *Uredbi o određivanju zona i aglomeracija prema razinama onečišćenosti zraka na teritoriju RH* (Narodne novine broj 1/14) Varaždinska županija spada u zonu HR1. Na osnovi analize rezultata mjerenja u razdoblju od 2016. do 2019. godine ocijenjeno je da je zona HR1 sukladna s graničnom vrijednošću za 1-satnu koncentraciju i graničnom vrijednošću za srednju godišnju vrijednost koncentracija dušikovih oksida obzirom na zaštitu zdravlja ljudi i obzirom na zaštitu vegetacije.

**3. CILJEVI ZAŠTITE I POBOLJŠANJA KVALITETE ZRAKA**

**U VARAŽDINSKOJ ŽUPANIJI**

Državni Plan zaštite zraka, ozonskog sloja i ublažavanja klimatskih promjena u Republici Hrvatskoj za razdoblje od 2013. do 2017. godine (Narodne novine broj 139/13) polazi od načela suradnje i raspodijeljene odgovornosti među dionicima državne uprave i jedinica lokalne (regionalne) samouprave i drugih tijela (Zavod za zaštitu okoliša i prirode pri Ministarstvu gospodarstva i regionalnog razvoja i Fond za zaštitu okoliša i energetsku učinkovitost) s ciljem planiranja, financiranja, provedbe i izvješćivanja o uspješnosti provedbe mjera zaštite zraka, mjera zaštite ozonskog sloja i mjera ublažavanja klimatskih promjena za petogodišnje razdoblje.

Državnim planom su detaljnije razrađene slijedeće mjere:

1. Prioritetne mjere i aktivnosti za tematske skupine

* mjere zaštite zraka i poboljšanja kvalitete zraka,
* mjere za smanjivanje i ograničavanje onečišćujućih tvari u zrak,
* mjere za smanjivanje i ograničavanje emisija postojanih onečišćujućih tvari i teških metala,
* mjere za zaštitu ozonskog sloja,
* mjere za ublažavanje klimatskih promjena,
* mjere s međusektorskim utjecajem.

1. Preventivne mjere za očuvanje kvalitete zraka
2. Kratkoročne mjere kada postoji rizik od prekoračivanja praga upozorenja
3. Mjere za postizanje graničnih vrijednosti određenih onečišćujućih tvari ako su prekoračene
4. Mjere za postizanje dugoročnih ciljeva za prizemni ozon
5. Mjere za smanjivanje emisija onečišćujućih tvari koje uzrokuju učinke zakiseljavanja, eutrofikacije i fotokemijskog onečišćenja
6. Mjere za smanjivanje emisija postojanih organskih onečišćujućih tvari i teških metala
7. Mjere za postupno ukidanje potrošnje kontroliranih tvari koje oštećuju ozonski sloj i mjere za smanjenje emisija fluoriranih stakleničkih plinova
8. Mjere za smanjivanje emisija stakleničkih plinova
9. Mjere za poticanje porasta energetske učinkovitosti i uporabe obnovljivih izvora energije
10. Mjere za smanjivanje ukupnih emisija iz prometa

Ovim županijskim Programom zaštite zraka preuzete su neke od mjera iz Državnog Plana, a koje se mogu primijeniti za regionalnu razinu odnosno za Varaždinsku županiju.

**4. MJERE ZAŠTITE I POBOLJŠANJA KVALITETE ZRAKA**

**U VARAŽDINSKOJ ŽUPANIJI**

**4.1. Dokumentacija**

|  |  |
| --- | --- |
| **Mjera 1** | **Izrada novog Programa zaštite zraka za razdoblje 2025. do 2030. godine** |
| **Polazište:** | Zakon o zaštiti zraka, članak 13. |
| **Nositelji:** | Varaždinska županija |
| **Rok:** | 2025. godina |
| **Izvori sredstava:** | Varaždinska županija |

|  |  |
| --- | --- |
| **Mjera 2** | **Izrada Izvješća o provedbi ovog Programa zaštite zraka za razdoblje od 2020. do 2025.** |
| **Polazište:** | Zakon o zaštiti zraka, članak 14. |
| **Nositelji:** | Varaždinska županija |
| **Rok:** | 2025. godina |
| **Izvori sredstava:** | Varaždinska županija |

|  |  |
| --- | --- |
| **Mjera 3** | **Izrada Programa zaštite i poboljšanja kvalitete zraka za područje velikog grada (grad Varaždin)** |
| **Polazište:** | Zakon o zaštiti zraka, članak 13. |
| **Nositelji:** | Grad Varaždin |
| **Rok:** | utvrđuje Grad Varaždin |
| **Izvori sredstava:** | Grad Varaždin |

**4.2. Mjerenja kvalitete zraka**

|  |  |
| --- | --- |
| **Mjera 4** | **Inicijativa za vršenje mjerenja lebdećih čestica PM10 na mjernoj postaji Varaždin-1 u državnoj mreži** |
| **Polazište:** | Zakon o zaštiti zraka, članak 25.; Program mjerenja razine onečišćenosti u državnoj mreži za trajno praćenje kvalitete zraka (NN 73/16); u skladu s mjerama MPR-3, 4 i 5 Državnog Plana |
| **Nositelji:** | inicijativa Varaždinske županije prema nadležnom ministarstvu |
| **Rok:** | do 2025. godine |
| **Izvori sredstava:** | Proračun RH |

|  |  |
| --- | --- |
| **Mjera 5** | **Praćenje kvalitete zraka prema rješenju o prihvatljivosti zahvata za okoliš** |
| **Polazište:** | Zakon o zaštiti zraka, članak 35.; podaci se dostavljaju nadležnom upravnom tijelu Županije |
| **Nositelji:** | onečišćivač - tvrtka |
| **Rok:** | do 31. ožujka tekuće godine za prethodnu godinu |
| **Izvori sredstava:** | onečišćivač |

|  |  |
| --- | --- |
| **Mjera 6** | **Praćenje kvalitete zraka prema rješenju o okolišnoj dozvoli** |
| **Polazište:** | Zakon o zaštiti zraka, članak 35.; podaci se dostavljaju nadležnom upravnom tijelu Županije |
| **Nositelji:** | operater - tvrtka |
| **Rok:** | do 31. ožujka tekuće godine za proteklu kalendarsku godinu |
| **Izvori sredstava:** | operater - tvrtka |

|  |  |
| --- | --- |
| **Mjera 7** | **Obavljanje mjerenja kvalitete zraka posebne namjene** |
| **Polazište:** | Zakon o zaštiti zraka, članak 36.; kada postoji sumnja izražena prijavom građana da je došlo do onečišćenosti zraka koja bi mogla narušiti zdravlje ljudi |
| **Nositelji:** | provodi se ako izvršno tijelo JLS-a utvrdi opravdanost sumnje ili na zahtjev inspekcije zaštite okoliša |
| **Rok:** | u roku od tri dana nakon prijave građana ili zahtjeva inspekcije donosi se odluka o provođenju mjerenja posebne namjene, a nakon toga se angažira tvrtka ovlaštena za provođenje mjerenja |
| **Izvori sredstava:** | - onečišćivač ako se utvrdi prekomjerna onečišćenost i ako je isti poznat  - JLS ako se ne utvrdi prekomjerna onečišćenost ili ako se ista utvrdi, ali onečišćivač nije poznat |

**4.3. Mjere za smanjivanje emisija onečišćujućih tvari**

|  |  |
| --- | --- |
| **Mjera 8** | **Smanjivanje emisija onečišćujućih tvari iz mobilnih izvora i cestovnog prometa** |
| **Polazište:** | U skladu s mjerama MTR iz Državnog Plana; racionalizacijom prometa kroz naselja smanjiti utjecaj na kvalitetu zraka, poticati javni gradski prijevoz, preusmjeravanje prometa teških vozila, transportnog i tranzitnog prometa na zaobilaznice, poticati željeznički prijevoz, planiranje zaštitnih vegetacijskih barijera, u sklopu monitoringa zraka pratiti i emisije iz prometa na razini prometnica, osigurati izgradnju biciklističkih staza. |
| **Nositelji:** | JLS-i |
| **Rok:** | trajno |
| **Izvori sredstava:** | JLS-i |

|  |  |
| --- | --- |
| **Mjera 9** | **Smanjivanje emisija dušikovih oksida iz procesa izgaranja goriva u industriji** |
| **Polazište:** | Mjera energetske učinkovitosti: primjena najboljih raspoloživih tehnika (NRT) za velike uređaje za loženje u industriji, povećanje udjela prirodnog plina za male i srednje uređaje za loženje; u skladu s mjerom MOT-4 Državnog Plana |
| **Nositelji:** | onečišćivači, tvrtke - industrijska postrojenja, FZOEU i EU fondovi |
| **Rok:** | trajno |
| **Izvori sredstava:** | onečišćivači, tvrtke - industrijska postrojenja, FZOEU i EU fondovi |

|  |  |
| --- | --- |
| **Mjera 10** | **Plinofikacija – proširivanje postojeće plinske mreže, poticanje spajanja novih korisnika, promicanje upotrebe plina kao energenta** |
| **Polazište:** | Korištenjem plina smanjuju se emisije onečišćujućih tvari u zrak. Mjera zaštite kvalitete zraka, prioritetno u gradovima kao kolektivnim onečišćivačima gdje je gustoća naseljenosti veća i stanovništvo u većem broju izloženo onečišćenjima. Gradovi su također područja s najvećom gustoćom izvora emisija onečišćujućih tvari iz industrije i ložišta. |
| **Nositelji:** | operateri distribucijskog sustava |
| **Rok:** | trajno |
| **Izvori sredstava:** | operateri distribucijskog sustava |

|  |  |
| --- | --- |
| **Mjera 11** | **Ograničavanje emisija amonijaka učinkovitim gospodarenjem gnojivom i racionalnim korištenjem mineralnih gnojiva** |
| **Polazište:** | 1.Akcijski program zaštite voda od onečišćenja uzrokovanog nitratima poljoprivrednog porijekla (NN 15/13) u ranjivim područjima (Odluka o određivanju ranjivih područja u RH, NN 130/12); u skladu s mjerom MOT-5 Državnog Plana; za ranjiva područja: u cilju smanjivanja gubitaka dušika ispiranjem i isparavanjem zabranjeno je gnojenje gnojnicom i gnojovkom od 11.11. do 15.02., a u razdoblju od 01.05. do 01.09. zabranjeno je gnojenje bez istovremenog zaoravanja; obavezno je pravilno skladištenje tekućeg i krutog stajskog gnoja |
| **Nositelji:** | poljoprivredni proizvođači – stočari, Županijski savez poljoprivrednih udruga, Savjetodavna služba, Hrvatska poljoprivredna agencija |
| **Rok:** | trajno |
| **Izvori sredstava:** | poljoprivredni proizvođači – i EU programi |

**4.4. Mjere za smanjivanje emisija stakleničkih plinova**

|  |  |
| --- | --- |
| **Mjera 12** | **Pošumljavanje novih površina, biološka obnova šuma, uvođenje poticaja za pošumljavanje brzorastućim vrstama** |
| **Polazište:** | Mjera MPS-6 Državnog Plana (uvođenje poticaja za pošumljavanje brzorastućim vrstama); biološka obnova šuma; kulture kratkih ophodnji (intenzivni nasadi brzorastućih vrsta drveća na tlima koja su zapuštena i na kojima nije rentabilna poljoprivredna proizvodnja ili uzgoj vrjednijih šumskih vrsta) |
| **Nositelji:** | Hrvatske šume, privatni šumoposjednici, Savjetodavna služba |
| **Rok:** | trajno |
| **Izvori sredstava:** | Hrvatske šume, JLS-e, sredstva OKFŠ (opće korisne funkcije šuma) za biološku obnovu šuma, EAFRD-a (Europski poljoprivredni fond za ruralni razvoj) |

|  |  |
| --- | --- |
| **Mjera 13** | **Izbjegavanje nastajanja i smanjivanje količine komunalnog otpada** |
| **Polazište:** | Zakon o održivom gospodarenju otpadom (NN 94/13) – smanjenje količine proizvedenog komunalnog otpada i zabrana odlaganja otpada na neusklađena odlagališta jer isto doprinosi emisiji metana; u skladu s mjerom MSP-9 Državnog Plana |
| **Nositelji:** | građani i komunalne tvrtke |
| **Rok:** | zabrana odlaganja otpada na neusklađena odlagališta nakon 31.12.2017. |
| **Izvori sredstava:** | komunalne tvrtke |

|  |  |
| --- | --- |
| **Mjera 14** | **Povećanje količine odvojeno skupljenog komunalnog otpada (iskoristivog otpada: papir, staklo, plastika, metal, tkanina, biootpad)** |
| **Polazište:** | Strategija gospodarenja otpadom RH i okvirna direktiva o otpadu: osigurati odvojeno sakupljanje za iskoristive otpadne materijale iz kućanstva; u skladu s mjerom MSP-13 Državnog Plana |
| **Nositelji:** | komunalne tvrtke i JLS-i |
| **Rok:** | do 2015. godine |
| **Izvori sredstava:** | komunalne tvrtke i JLS-i za reciklažna dvorišta |

|  |  |
| --- | --- |
| **Mjera 15** | **Korištenje bioplina i izgradnja bioplinskih postrojenja** (za proizvodnju električne energije i topline, obrada mulja iz postrojenja za obradu otpadnih voda, obrada stajskog gnoja) |
| **Polazište:** | Mjere: poticanje primjene OIE i poticanje izgradnje kogeneracijskih postrojenja; u skladu s mjerom MSP-15 i 16 Državnog Plana |
| **Nositelji:** | tvrtke, gospodarski subjekti, komunalna poduzeća |
| **Rok:** | trajno |
| **Izvori sredstava:** | tvrtke, gospodarski subjekti, komunalna poduzeća |

|  |  |
| --- | --- |
| **Mjera 16** | **Plaćanje naknada za emisije CO2, NO2 i SO2** |
| **Polazište:** | Uredba o jediničnim naknadama, korektivnim koeficijentima i pobližim kriterijima i mjerilima za utvrđivanje naknade na emisiju u okoliš za CO2, NO2 i SO2; u skladu s mjerom MSP-18 Državnog Plana |
| **Nositelji:** | FZOEU |
| **Rok:** | naknade se plaćaju za kalendarsku godinu |
| **Izvori sredstava:** | obveznici plaćanja naknade: gospodarski subjekti, tvrtke, obrti, operateri, postrojenja, fizičke i pravne osobe koje posjeduju izvor onečišćenja CO2, NO2 i SO2, a količine prelaze dozvoljen prag |

**4.5. Mjere za poticanje energetske učinkovitosti i uporabu obnovljivih izvora energije (OIE)**

|  |  |
| --- | --- |
| **Mjera 17** | **Program o dodjeli bespovratnih sredstava za sufinanciranje troškova izrade dokumentacije za energetsku obnovu obiteljskih kuća** |
| **Polazište:** | Provođenje mjera energetske učinkovitosti u kućanstvima na području Varaždinske županije – poticanje održive gradnje |
| **Nositelji:** | Varaždinska županija |
| **Rok:** | 2020. |
| **Izvori sredstava:** | Varaždinska županija |

|  |  |
| --- | --- |
| **Mjera 18** | **Program sufinanciranja projektne dokumentacije za ugradnju fotonaponskih sustava na obiteljske kuće** |
| **Polazište:** | Povećanje korištenja obnovljivih izvora energije na području Varaždinske županije |
| **Nositelji:** | Varaždinska županija |
| **Rok:** | 2020. |
| **Izvori sredstava:** | Varaždinska županija |

|  |  |
| --- | --- |
| **Mjera 19** | **Sufinanciranje izrade projekata rekonstrukcije i izgradnje ekološki i energetski učinkovitih sustava javne rasvjete u JLS-ima** |
| **Polazište:** | Program javnih poziva i natječaja Fonda za zaštitu okoliša i energetsku učinkovitost. |
| **Nositelji:** | Fond za zaštitu okoliša i energetsku učinkovitost i JLS-i |
| **Rok:** | trajno |
| **Izvori sredstava:** | Fond za zaštitu okoliša i energetsku učinkovitost i JLS-i |

|  |  |
| --- | --- |
| **Mjera 20** | **Energetska učinkovitost i korištenje OIE u osnovnim i srednjim školama – projekti izgradnje i rekonstrukcije škola** |
| **Polazište:** | Program javnih poziva i natječaja Fonda za zaštitu okoliša i energetsku učinkovitost. Rekonstrukcija osnovnih i srednjih škola: fasada i vanjska stolarija, izgradnja sunčanih elektrana, uvođenje LED rasvjete, zamjena vanjske stolarije, rekonstrukcija kotlovnice i uvođenje toplinskih pumpi - dizalica topline, ugradnja krovnog solarnog sustava za toplu vodu. |
| **Nositelji:** | Fond za zaštitu okoliša i energetsku učinkovitost, osnovne i srednje škole, Županija putem Upravnog odjela za prosvjetu, kulturu i sport |
| **Rok:** | Trajno za fasadu, stolariju, dizalice i LED rasvjetu, 25 godina za sunčane elektrane |
| **Izvori sredstava:** | Fond za zaštitu okoliša i energetsku učinkovitost, Ministarstvo regionalnog razvoja i Županija |

|  |  |
| --- | --- |
| **Mjera 21** | **Sufinanciranje mjera energetske učinkovitosti u industriji i industrijskim procesima - poticanje primjene čistije i učinkovitije proizvodnje i energetske učinkovitosti** |
| **Polazište:** | Primjena najpovoljnijih raspoloživih tehnika, uvođenje sustava upravljanja okolišem, razvijanje normi, povećanje energetske učinkovitosti u proizvodnji, minimiziranje utroška energije, emisija i proizvodnje otpada, unaprjeđenje tehnologije proizvodnih procesa, primjena kogeneracijske proizvodnje i novih tehnologija u proizvodnji energije, uvođenje trigeneracijskih sustava (uz električnu energiju osigurati proizvodnju topline i hlađenja) i dr. |
| **Nositelji:** | FZOEU i gospodarski subjekti – tvrtke iz industrijskog sektora |
| **Rok:** | trajno |
| **Izvori sredstava:** | FZOEU i gospodarski subjekti |

|  |  |
| --- | --- |
| **Mjera 22** | **Poticanje primjene obnovljivih izvora u proizvodnji električne energije i primjene kogeneracije (zajedničke proizvodnje toplinske i električne energije)** |
| **Polazište:** | Dovršetak postojećih i izgradnja novih sunčanih elektrana, malih vodnih hidrocentrala, elektrana na biomasu, elektrana na bioplin i kogeneracijskih postrojenja. |
| **Nositelji:** | FZOEU, Ministarstvo gospodarstva i gospodarski subjekti |
| **Rok:** | trajno |
| **Izvori sredstava:** | FZOEU, Ministarstvo gospodarstva i gospodarski subjekti |

**4.6. Ostale mjere**

|  |  |
| --- | --- |
| **Mjera 23** | **Prostorni planovi JLS-a: planiranje i definiranje mogućih/ dozvoljenih namjena u industrijskim, poduzetničkim, gospodarskim i poslovnim zonama koje bi poticale čiste djelatnosti** |
| **Polazište:** | Ograničavanje ulaska 'nečistih' djelatnosti; privlačenje i poticanje investitora čija djelatnost i tehnologija ne vrše onečišćenje zraka. |
| **Nositelji:** | JLS-i |
| **Rok:** | trajno |
| **Izvori sredstava:** | JLS-i |

|  |  |
| --- | --- |
| **Mjera 24** | **Praćenje kvalitete zraka u odnosu na pelud** |
| **Polazište:** | Standardi EU-a i uvid u vrstu i količinu peludi s ciljem provođenja prevencije. |
| **Nositelji:** | Zavod za javno zdravstvo i Upravni odjel za zdravstvo i socijalnu skrb |
| **Rok:** | trajno |
| **Izvori sredstava:** | Varaždinska županija |

|  |  |
| --- | --- |
| **Mjera 25** | **Program suzbijanja ambrozije** |
| **Polazište:** | Naredba o poduzimanju mjera obveznog uklanjanja ambrozije – *Ambrosia artemisifolia L.* (''Narodne novine'' br. 72/07). Suzbijanje korova ambrozije u cilju smanjenja alergija pučanstva na tu vrstu peludi. |
| **Nositelji:** | JLS-i |
| **Rok:** | trajno |
| **Izvori sredstava:** | JLS-i |

**5. FINANCIRANJE PROVEDBE PLANIRANIH MJERA**

Financiranje zaštite i poboljšanja kvalitete zraka osigurava se putem sredstava iz:

* državnog proračuna, proračuna županija, općina i gradova,
* naknada koje onečišćivači uplaćuju Fondu za zaštitu okoliša i energetsku učinkovitost uključivo prihode od dražbi za emisijske jedinice stakleničkih plinova,
* strukturnih i investicijskih fondova EU,
* bilateralnih i drugih donorskih programa međunarodnih institucija te namjenskih kreditnih linija putem međunarodnih razvojnih ili komercijalnih banaka.

Nositelji troškova provedbe mjera su javni na razini tijela državne uprave, regionalne i lokalne samouprave i na razini onečišćivača koji su obveznici plaćanja troškova koji proizlaze iz propisa s područja zaštite zraka. Upravo je obveznicima plaćanja naknada u interesu da iste budu što manje pa se zato rad postrojenja nastoji, što je prije moguće, uskladiti s najboljim raspoloživim tehnikama kako bi onečišćenja zraka bila što manja. Kapitalna i operativna ulaganja u poboljšanje proizvodnje su novost s kojom investitori moraju računati kako bi im ubuduće troškovi zbog onečišćavanja zraka bili što manji. U konačnici to znači čist i zdrav okoliš za cijelu zajednicu.

**6. ZAKLJUČAK**

Prema državnom Izvješću o stanju kakvoće zraka za područje RH od 2008. do 2011. godine (Narodne novine broj 95/13) područje Varaždinske županije nije posebno istaknuto niti po jednoj vrsti onečišćenja. Ta je činjenica potvrđena i županijskim *Izvješćem o provedbi Programa zaštite zraka, ozonskog sloja, ublažavanja klimatskih promjena i prilagodbe klimatskim promjenama Varaždinske županije za razdoblje od 2015. do 2019. godine* (Službeni vjesnik Varaždinske županije broj 65/20)

Tome teži i ovaj županijski Program zaštite zraka Varaždinske županije za razdoblje od 2020. do 2025. godine.

Izvješćem o stanju kvalitete zraka za prethodno razdoblje konstatirano je da je zadovoljavajuća kvaliteta zraka na području Županije rezultat nepostojanja teške industrije i velikih industrijskih postrojenja koja vrše najveća onečišćenja zraka.

Postojeća industrijska postrojenja odnosno tvrtke i operateri koji prekomjerno onečišćuju zrak, obvezni su provoditi mjerenja i plaćati propisane naknade (načelo 'onečišćivač plaća'), a usklađenost sa zakonskim propisima i nadzor provodi inspekcija zaštite okoliša. Međutim, opći cilj je djelovati preventivno kako do onečišćenja zraka uopće ne bi došlo te je naglasak potrebno staviti na upotrebu najboljih raspoloživih tehnika u postrojenjima bilo koje vrste koja vrše onečišćenje zraka.

Na kvalitetu zraka mogu posredno utjecati i jedinice lokalne samouprave na način da u svojim prostornim planovima definiraju dozvoljenu vrstu proizvodnje u svojim razvojnim, industrijskim, poduzetničkim, gospodarskim i poslovnim zonama, kako bi na taj način u startu ograničili ulazak 'nečistih' djelatnosti. Županijski cilj zaštite zraka jest privlačenje i poticanje onih investitora čija tehnologija ne vrši onečišćenje zraka jer smo u protivnom i sami odgovorni za onečišćenje zraka koje u konačnici ima negativan učinak na zdravlje svih građana, a posebice djece jer toj generaciji dobro ili loše stanje okoliša ostavljamo u nasljeđe.